साडा ने सीमांकन के लिए पत्र लिखा एसडीएम ने कहा- हमें मिला ही नहीं
प्रशासनिक रिपोर्टर | ग्वालियर
पुरानी छावनी के जिगनावली गांव में साडा की जमीन पर हुए अतिक्रमण को हटाना तो दूर, अभी तक इस जमीन के सीमांकन पर ही गफलत बनी हुई है। साडा सीईओ तरुण भटनागर के मुताबिक, फरवरी के शुरूआती दिनों में प्रशासन को जमीन के सीमांकन के लिए पत्र लिखा जा चुका है। लेकिन क्षेत्र के एसडीएम रिंकेश वैश्य का कहना है कि उनके पास ऐसा कोई पत्र नहीं आया है। यदि पत्र आता, तो सीमांकन करा दिया जाता। इस जमीन के 11 विस्वा पर बिना किसी अनुमति के सत्ताधारी भाजपा के मंडल अध्यक्ष समेत दूसरे लोगों ने डॉ. भीमराव अंबेडकर की प्रतिमा लगाई है। वहीं ग्वालियर संभाग में पदस्थ एक वरिष्ठ पुलिस अधिकारी ने भी इस जमीन के करीब 5 विस्वा भाग पर कब्जा कर रखा है। इस कब्जे को लेकर एसडीएम श्री वैश्य ने 20 दिसंबर को एक पत्र लिखकर साडा को बताया था कि उनकी जमीन पर कब्जा हुआ है। लेकिन इस पत्र पर साडा के अफसरों ने कोई कार्रवाई नहीं की।
कब्जे की सीडी हुई थी वायरल, राजनीतिक दबाव से दबा मामला
दिसंबर के अंत में इस मामले की एक ऑडियो सीडी वायरल हुई थी। जिसमें भाजपा के पुरानी छावनी मंडल अध्यक्ष उदय यादव अपने साथियों के साथ यह प्लानिंग कर रहे थे कि जल्द ही प्रतिमा की जगह पर छोटा सा पार्क बनाकर बाकी जमीन को प्लॉट में बेच देंगे। उन्होंने विधायक भारत सिंह कुशवाह का संरक्षण होने का भरोसा भी साथियाें को दिलाया। 15-16 दिसंबर को स्थापित की गई प्रतिमा को लेकर तत्कालीन नायब तहसीलदार शिवनंदन सिंह कुशवाह ने मदन, दिलीप, संतान जाटव समेत 6 लोगों को अतिक्रमण करने पर नोटिस दिया था। 20 दिसंबर को एसडीएम रिंकेश वैश्य ने सरपंच महेश झा उर्फ बंटी को धारा 40 का नोटिस देते हुए कहा था कि सरकारी जमीन पर अवैध कब्जा कर प्रतिमा लगवाने में उनकी भूमिका पाई जाने से जवाब तलब किया। उन्हें संतोषजनक जवाब न देने पर बर्खास्त करने की चेतावनी भी दी गई थी। लेकिन ये सभी नोटिस विधायक और दूसरे भाजपा नेताओं के दखल से दबे रह गए।
जमीन का सीमांकन कराने के लिए जिला प्रशासन को पत्र लिख दिया गया है। पत्र की ज्यादा जानकारी संपदा अधिकारी ही दे पाएंगी। -तरुण भटनागर, सीईओ/साडा
हां, पत्र लिख दिया गया है। लेकिन डेट मुझे याद नहीं है बाद में बता पाऊंगी। -नीना गौड़, संपदा अधिकारी/साडा
साडा के अफसर जिस पत्र की बात कह रहे हैं। ऐसा कोई पत्र हमारे पास नहीं आया है। हमें सीमांकन कराने में कोई परेशानी नहीं है। हमने तो पहले भी साडा को पत्र लिखकर अवैध कब्जे की सूचना भी दी थी। -रिंकेश वैश्य, एसडीएम
hin_Deva mai_Deva hin_Deva hin_Deva hin_Deva hin_Deva hin_Deva hin_Deva